เดินหน้าตรวจสอบเครื่องชั่งในตลาดสด ป้องปรามการเอาเปรียบผู้บริโภค
นายอาวุธ วงศ์สวัสดิ์ รองอธิบดีกรมการค้าภายใน เปิดเผยว่า ได้มีการจัดส่งทีมออกตรวจสอบเครื่องชั่งอย่างต่อเนื่อง โดยเฉพาะตลาดสด เพื่อสร้างความเชื่อมั่นให้กับประชาชนผู้บริโภค โดยเครื่องชั่งในตลาดสดที่ผ่านการตรวจสอบแล้ว จะติดสติ๊กเกอร์เครื่องหมายรับรอง เพื่อแสดงว่าเครื่องชั่งมีความเที่ยงตรง ผ่านมาตรฐาน นอกจากนี้ยังได้ขอความร่วมมือให้ตลาดจัดเครื่องชั่งกลาง เพื่อให้ผู้บริโภคทดสอบน้ำหนักอีกครั้ง โดยใช้อาสาสมัครผู้ช่วยนายตรวจชั่งตวงวัดประจำตลาดสด (อส.ชว.) เป็นผู้ช่วยในการประสานงาน กำกับ และป้องกันการนำเครื่องชั่งที่ไม่ได้มาตรฐานมาใช้ ซึ่งได้รับความร่วมมือเป็นอย่างดี มีผลให้การร้องเรียนเกี่ยวกับเครื่องชั่งในตลาดสดน้อยลงเป็นลำดับ ตั้งแต่เดือนมกราคม 2565 ถึงปัจจุบัน จัดส่งทีมตรวจสอบเครื่องชั่งในตลาดสดแล้ว  831 แห่ง รวม 117,458 เครื่อง พบเครื่องชั่งไม่ได้มาตรฐาน 313 เครื่อง ยึดไว้ 303 เครื่อง และผูกบัตรห้ามใช้ 10 เครื่อง โดยกรมการค้าภายในจะจัดส่งเจ้าหน้าที่ออกตรวจสอบเครื่องชั่งอย่างต่อเนื่อง หากพบการกระทำผิดจะดำเนินการตามกฎหมายอย่างเคร่งครัด ซึ่งมีโทษสูงสุดจำคุกไม่เกิน 7 ปี และปรับไม่เกิน 280,000 บาท พร้อมแจ้งเตือนให้ผู้ประกอบการตรวจสอบและไม่นำเครื่องชั่งที่ผิดกฎหมายมาใช้ หากพบเห็นการซื้อขายสินค้าที่ไม่เป็นธรรม สามารถแจ้งได้ที่ สายด่วนกรมการค้าภายใน 1569 หรือสำนักงานพาณิชย์จังหวัดทั่วประเทศ